REGOLAMENT TAL-KUMMISSJONI (KE) Nru 1547/2007
ta’ l-20 ta’ Diċembru 2007
li jistabbilixxi perjodu tranżitorju għat-tneħħija tar-Repubblika ta’ Cape Verde mil-lista ta’ pajjiżi benefiċjarji mill-arranġament speċjali għall-pajjiżi l-anqas żviluppati, kif stabbilit fir-Regolament tal-Kunsill (KE) Nru 980/2005 li japplika skema ta’ preferenzi tariffarji ġeneralizzati
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 980/2005 tas-27 ta’ Ġunju 2005 li japplika skema ta’ preferenzi tariffarji ġeneralizzati (1), u b’mod partikolari l-Artikolu 12(7) tiegħu,
Billi:
(1)
Ir-Repubblika ta’ Cape Verde (minn issa ‘l quddiem tissejjeħ “Cape Verde”) hija inkluża fl-arranġament speċjali għall-pajjiżi l-anqas żviluppati taħt l-iskema ta’ preferenzi tariffarji ġeneralizzati tal-Komunità.
(2)
L-Artikolu 12(7) tar-Regolament (KE) Nru 980/2005 jipprovdi għat-tneħħija ta’ pajjiż mill-arranġament speċjali għall-pajjiżi l-anqas żviluppati, meta dak il-pajjiż jiġi eskluż min-Nazzjonijiet Uniti mil-lista ta’ pajjiżi l-anqas żviluppati. Dan l-Artikolu jipprovdi wkoll għat-twaqqif ta’ perjodu tranzitorju ta’ mill-inqas tliet snin, biex itaffi xi effetti ħżiena li jistgħu jiġu kkawżati bit-tneħħija tal-preferenzi tariffarji mogħtija taħt l-arranġament speċjali għal pajjiżi l-inqas żviluppati.
(3)
Cape Verde ġiet eskluża min-Nazzjonijiet Uniti mil-lista tal-pajjiżi l-inqas żviluppati, b’effett mill-1 ta’ Jannar 2008 (2).
(4)
Cape Verde għandha għalhekk titħalla tkompli tgawdi mill-preferenzi mogħtija taħt l-arranġament speċjali għal pajjiżi l-inqas żviluppati, sa tmiem l-2010.
(5)
Il-miżuri previsti f’dan ir-Regolament huma skond l-opinjoni tal-Kumitat tal-Preferenzi Ġeneralizzati,
ADOTTAT DAN IR-REGOLAMENT:
Artikolu 1
Ir-Repubblika ta’ Cape Verde għandha titneħħa mil-lista ta’ benefiċjarji ta’ l-arranġament speċjali għal pajjiżi l-inqas żviluppati fl-Anness I tar-Regolament (KE) Nru 980/2005, b’effett mill-1 ta’ Jannar 2011.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Diċembru 2007.